Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Naktī uz ceturtdienu uz Ukrainu izšautas 32 spārnotās raķetes. Pretgaisa aizsardzība iznīcinājusi 14. Tā ziņo Ukrainas Bruņoto spēku Gaisa spēku pavēlniecības preses dienests. 32 spārnotās raķetes raķetes bija palaistas no Krievijas Federācijas kuģiem un bumbvedējiem un mērķētas pa kritiskās infrastruktūras objektiem.
===============================================
Baltkrievijas autoritārais līderis Aleksandrs Lukašenko ceturtdien paziņojis, ka Baltkrievija pievienosies Krievijas uzbrukumam Ukrainai tikai tad, ja tai vispirms uzbruks Ukrainas armija. Viņš uzsvēra, ka tas attiecas arī uz citiem Baltkrievijas kaimiņiem. "Ja viņi vērsīs agresiju pret Baltkrieviju, mūsu atbilde būs visnežēlīgākā. Visnežēlīgākā!" paziņoja Lukašenko. Līdz šim Minska nav tiešā veidā iesaistījusies Krievijas karā pret Ukrainu, bet atļāvusi Maskavai izmantot Baltkrievijas teritoriju uzbrukumu veikšanai. Baltkrievijā joprojām atrodas liels skaits Krievijas karavīru - aplēses liecina par 60 000 līdz 70 000.
===============================================Vācijas aizsardzības ministrs Boriss Pistoriuss aktualizējis ideju par vispārējā obligātā dienesta atjaunošanu, bet uzreiz sastapies ar asu pretestību no likumdevējiem valdošajā koalīcijā. Vispārējais obligātais dienests nozīmē, ka pilsoņi veic pakalpojumus plašākai sabiedrībai uz noteiktu laiku. Bruņotie spēki tādā gadījumā varētu būt viena no iespējām līdzās citām aktivitātēm, piemēram, dienestam sociālajā sektorā. Pistoriuss, kurš aizsardzības ministra amatā stājās pirms mēneša, izteicies, ka obligātā dienesta atjaunošana varētu uzlabot Vācijas spējas reaģēt uz katastrofām, kā arī stiprināt bruņotos spēkus un glābšanas dienestus.
========================================== 
Četru gadu garumā ik gadu pedagogiem ir dota papildu nauda, bet dot arvien vairāk naudas nav ilgtspējīgs variants, jo mums ir nereformēta sistēma kopumā, ceturtdien Latvijas Radio raidījumā "Krustpunktā" pauda Ministru prezidents Krišjānis Kariņš (JV). Viņš norādīja, ka nepieciešama izglītības sistēmas reforma un izglītības ministre Anda Čakša (JV) pašreiz strādā pie noteikumiem, kas palīdzēs pašvaldībām pieņemt vajadzīgos lēmumus skolu sistēmas reformai, tādējādi rodot finansējumu skolotāju atalgojumam.
==============================================
Koalīciju veidojošā partiju apvienība "Apvienotais saraksts" (AS) kategoriski iestājas pret Daugavpils Universitātes (DU) pievienošanu Latvijas Universitātei (LU) bez objektīva pamatojuma, žurnālistus  informēja AS pārstāve Līga Bulmeistere. AS norāda, ka 15.februārī Izglītības un zinātnes ministrija (IZM) "nesaprotamas steidzamības kārtā" esot izziņojusi it kā panākto vienošanos par DU reorganizāciju, to pievienojot LU.
===============================================Mākoņkalna pagasta pārvalde ir informējusi, ka Lipuškos atrodas padomju režīmu slavinošs objekts. Pildot likumu "Par padomju un nacistisko režīmu slavinošo objektu eksponēšanas aizliegumu un demontāžu Latvijas Republikas teritorijā", Mākoņkalna pagasta pārvaldei ir pienākums demontēt pieminekli.
===============================================Daugavpils Marka Rotko mākslas centrs gatavojas pavasara izstāžu sezonai. Tāpēc vēl tikai šonedēļ skatītājiem pieejamas ziemas sezonas mainīgās izstādes par īpašām akcijas cenām.  Svētdien, 19.februārī, Daugavpils Marka Rotko mākslas centrā uz vienu dienu atkal būs pieejami igauņu mākslinieka Sandera Raudsepa iepriekš cenzētie mākslas darbi.
==============================================
Poļu kultūras centrs un Latvijas Poļu savienības Daugavpils nodaļa "Promeņ" šodien rīko Treknās ceturtdienas pasākumu. Tā ir pēdējā ceturtdiena pirms Pelnu trešdienas, kas iezīmē lielā gavēņa sākumposmu. Poļiem tas ir skaļš pasākums. "Jau izsenis mūsu priekšteči uzskatīja, ka laiks līdz gavēnim ir jāpavada, svinot un priecājoties," skaidro pasākuma rīkotāji.
=============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.